१५वीं शती में बुंदेलखंड एक उदार-व्यापक लोकचेतना का नेतृत्व करता है और अपने साहित्य एवं लोकसाहित्य द्वारा हिन्दू-मुस्लिम एकता के द्वार खोलता है । उदाहरण के तौर पर नारायणदास के ' छिताईचरित' और बैजू-बख्शू के पदों को रखा जा सकता है । ' छिताईचरित' में अलाउद्दीन के चरित्र-चित्रण और बैजू-बख्शू के पदों में देवताओं और उनकी लीलाओं के सम्प्रदायमुक्त वर्णनों से इस समन्वय का पूरा-पूरा आभास मिल जाता है । ग्वालियर के तोमरकालीन देसी संगीत ने सूफियों को बहुत प्रभावित किया था । वस्तुत: संगीत या कोई कला किसी भी तरह के भेदभाव से दूर रहती है । इसी वजह से चंदेरी में लावनी या ख्याल गायकी में तुर्रा-कलगी का पक्ष लेकर तुकनगिरि और शाहअली का जोड़ी बनी । बैजू और बख्शू की जोड़ी की तरह । सबसे पहला सशक्त माध्यम संगीत ही था, जिसने ग्वालियर और जौनपुर के घरानों में मेल करवाया था । जब जौनपुर पर लोदियों ने अधिकार कर लिया, ततब सुल्तान के पुत्र लाद खाँ का ग्वालियर में आश्रम लेना, तोमरनरेश कल्याणमल्ल (ई. १४८०-८६) द्वारा मुसलमान नबी हजरत सुलेमान-विषयक ' सुलैमच्चरित' ग्रंथ की संस्कृत में रचना और मानसिंह तोमर के दरबार में महमूद लोहंग, बख्शू आदि-६ का संगीतपरक पदकाव्य में योगदान इस तध्य का साक्षी है कि हिन्दू-मुस्लिम समन्वय का व्यावहारिक स्वरुप ग्वालियर की ही देन है । ' मानकुतूहल' नामक ग्रंथ में 'ढफ' के प्रचलन का उल्लेख है ।-७ चंदेरी पर मुसलमान शासन रहा और उसका प्रभाव संगीतकारों पर भी पड़ा । संगीत-नृत्य के अखाड़े-८ ग्वालियर में थे, चंदेरी-९ में भी प्रतिष्ठित रहे और उनसे प्रकट है कि प्रतिद्वेंद्विता की प्रवृत्ति ने कलाकारों में प्रश्नोत्तर शैली का विकास किया था । वैसे तो प्रश्नोत्तर शैली यक्षों की देन है, लेकिन इस समय अखाड़ों ने उसे उत्कर्ष पर पहुँचा दिया था । कलगी-तुर्रा की दार्शनिकता का आधार सिद्धों और नाथों का परवर्ती चिंतन है और ग्वालियर-क्षेत्र में नाथों के गाढ़-१० मौजूद थे । इन प्रामाणिक साक्ष्यों से स्पष्ट है कि तुर्रा-कलगी का उद्भव और विकास सबसे पहले यहीं हुआ था ।